Nos magister Nicholaus de Luxovio, canonicus et officialis Eduensis, notum facimus universis presentes litteras inspecturis, quod in nostra presentia propter hoc specialiter constitutus Aubertinus dictus Choleit, domicellus, pro evidenti ultilitate sua, ut asserit coram nobis, vendit, concedit et quitat in perpetuum viris venerabilibus decano et capitulo Eduensis ecclesie quandam suam peciam terre, sitam apud Eduam, inter ecclesiam Eduensem et domum que fuit domini Guillermi de Coma, presbiteri, defuncti; quam peciam terre Hugo et Poncius, domicelli, fratres, dicti de Tilio, eidem Aubertino dedisse dicuntur, ab ipsis decano et capitulo in perpetuum habendam et paciffice possidendam, pro decem libris Viennensium eidem Aubertino jam solutis ab eisdem decano et capitulo in pecunia legitime numerata, prout coram nobis publice confitetur. Dictus autem Aubertinus de dicta pecia terre coram nobis omnino se devestit et Clarambaudum de Cappis, canonicum Eduensem, nomine dictorum decani et capituli investit coram nobis corporaliter de eadem. Quam venditionem, concessionem et quitationem dictus Aubertinus promittit, etc. Datum et actum anno Domini Mº CCº sexagesimo septimo, mense septembris.